Malema moet verskoning vra vir verdeeldheid, sê DAPhumzile van Damme/Facebook Die Demokratiese Alliansie het Saterdag gesê dat Julius Malema regstreeks op televisie om verskoning moet vra vir sy uitlatings in die publiek wat verdeeldheid saai. Die EFF maak Saterdag by Orlando-stadion in Soweto, Johannesburg, sy verkiesingsmanifes vir 3 Augustus bekend. Malema word ondersoek vir hoogverraad nadat hy tydens ŉ televisie-onderhoud gesê het die EFF sal, onder andere, “wapens opneem” teen die regering indien die ANC probeer om die verkiesing te knoei. Phumzile van Damme, woordvoerder van die DA, het Saterdag gesê die EFF is ŉ “radikale party wat wil hê dat wit mense en swart mense mekaar moet haat”. “Dit is ŉ party wat beleggers skrik op die lyf sal jaag en werkskepping sal voorkom. Dit is ŉ party wat – gegewe die geleentheid – weer geld van mense sal steel. En dit is ŉ party wat, indien hulle die kans kry, weer geweld en chaos in ons dorpe en stede sal toelaat,” het Van Damme gesê. “Die realiteit is dat die EFF te ekstreem en radikaal is om te regeer. Net soos die ANC, sal die EFF Suid-Afrika in die verkeerde rigting neem.” Sy het gesê namens die DA daag sy Julius Malema, die leier van die EFF, om die geleentheid te gebruik tydens die regstreekse uitsending [van die bekendstelling van die manifes] om om verskoning te vra vir Suid-Afrika vir sy radikale uitlatings.